Яңа ел сценариясе .

( Яңа ел көе яңгырый, балалар залга керәләр һәм түгәрәккә басалар).

*А.б:* Карагыз әле, балалар, нинди матур зал, ул ничек матур итеп бизәлгән. Уртада яңа ел символы- яшел чыршы. Әйдәгез, аның янында әйлән- бәйлән уйныйбыз:

Бүлмәдә чыршы агачы,

Ул яшелдән киенгән.

Чыршы да урманнан безгә

Бәйрәм итәргә килгән.

*1 бала:* Күрәсезме чыршыны?

Матур итеп киенгән.

Безгә калын урманнардан

Ул кунак булып килгән.

*2 бала:* Күрегез бу чыршыны,

Чыршының да чып-чыны!

Нинди төз, матур, биек,

Тора түшәмгә тиеп.

*А.б:* Матур уенчыклары,

Никтер янмый утлары?

Әй чыршы, чыршы, чыршы!

Утларыңны кабызчы,

Безнең күңелне күрче.

*Бергә:* 1,2,3 чыршы утларыңны кабыз!(2 тапкыр).

*А. б:* Менә нинди матур безнең чыршы . Әйдәгез әле, балалар, чыршыбызга багышлап җыр җырлап алыйк әле.( яшел чыршы җыры).

*А.б:* Ә хәзер балалар, урыннарга утырдык.( залга чыршы төбенә сиздерми генә аю кереп утыра. А.б. чыршы төбеннән бияләй табып ала.)

*А.б:* Балалар, карагыз әле, нәрсә бу?( балалар җавабы). Балалар, бу бияләйне кем югалтты микән?( чыршы төбенә карый, кинәт кенә аю килеп чыга). Син бияләеңне югалтмадыңмы?

*Аю*: Мин шуны эзли идем инде.Әй рәхмәт сезгә, балалар ( йоклагандай итә).

*А.б:* Карагыз инде бу аюга бияләен киюгә йоклап та киткән, алай ярамый бит инде. Балалар, әйдәгез әле аюны йокысыннан уятыйк, бер уен уйнап алыйк.( шалтыравыклар белән уен). Уенның тәртибе болай: музыка уйнаган вакытта шалтравыкларны шалтратабыз, ә инде музыка туктагач артка яшерәбез.( уен вакытында аю чыга).

*Аю:* Балалар, сез нигә тавышланасыз? Миңа йокларга ирек бирмисез. Мин бит кыш көне йокларга тиеш.

*А.б*: Әй, аю дус, син безне ачуланма инде. Бездә бүген бәйрәм бит- чыршы бәйрәме. Балалар белән җырлап, биеп күңел ачабыз. Әйдә син дә безнең белән биеп ал, без сине башка борчымабыз.( аю бии).

*А.б:* Ярый аюкай, бик зур рәхмәт сиңа. Ә хәзер бар инде өнеңә кер.

*Аю:* Бик зур рәхмәт сезгә балалар, бик күңелле булды. Ә хәзер миңа йокларга вакыт, сау булыгыз.

*А.б:* ( чыршы төбеннән тагын бер бияләй табып ала.) Балалар, карагыз әле, нинди матур бияләй. Кем югалтты икән аны?

( Кыш Бабай һәм Кар Кызы керәләр).

*К.б:* Мин Кыш Бабай, Кыш Бабай !

Бик ераклардан килдем

Ракетага утырып,

Ай тирәсендә йөрдем

Бәйрәм белән котлыйм барыгызны,

Сезгә бәхет-шатлык өләшәм.

Залда утыручы дуслар

Хөрмәт белән сезгә эндәшәм.

*К.к:* Күп бакчаларда булдык.

Мондый матур чыршы күрмәдек.

*А.б:* Исәнмесез Кыш бабай һәм Кар кызы! Бәйрәмебездә сезне күрүебезгә бик шатбыз.

Йолдызлар төшеп кушылган,

Чыршыдагы утларга

Кыш бабай белән Кар кызы килгән безне котларга.

*К.к:* Сезнең белән күрешүебезгә бездә бик шат. Сез бүген шундый матурлар, күркәмнәр.

Балалар,чыршы төбеннән минем бияләямне тапмадыгызмы? Күрмәдегезме?

*Балалар:* Күрдек менә ул.

*К.к:* Бияләем табылды.

*А.б:* Әйдә Кар кызы, бияләеңне алыр өчен бер биеп күрсәт әле.

*К.б:* Карт булсам да, яшьләр кебек бер биеп алыйм әле. Әйдә, кызым.

*А.б:* Кыш бабай, син арыгансыңдыр инде ял итеп ал,ә без сиңа үзебезнең һөнәрләребезне күрсәтербез.( бию).

*А.б:* Ә хәзер балалар үзләренең шигырьләрен сөйләрләр.(кыш бабай җыры)

*К.к:* Кыш бабай, балалар сиңа шигырьләрен сөйләде,җырлар җырлады,биеде.Ә син бернәрсәне дә онытмадыңмы?

*К.б:* Ә нәрсәне?

*Балалар:* Бүләкләрне.

*К.б:* Ай минем тишек башым!

Бөтенләй онытканмын,

Капчыгымны кайдадыр

Югалтып калдырганмын! ( эзләнә).

Ай, яй ә бүләкләр капчыгын кар күмеп киткән. Балалар миңа бүләкләрне табарга

булышыгыз.

*К.к:* Балалар,әйдәгез Кыш бабайга бүләкләрне табарга булышабыз.(эзлиләр бүләкләрне кар өеменнән табып алалар.)

*А.б:* Булдырдыгыз балалар. Менә бүләкләрне дә таптык.Әйдәгез, хәзер урыннарга утырабыз. Ә Кыш бабай безгә бүләкләр бирер.

*К.к:* Бик күңелле үтте бәйрәм ,

Безгә китәргә кирәк.

Телим сезгә яңа елда

Тагын да зур үсәргә.

*К.б:* Сезнең кебек дус балалар артканнан арта барсын,

Бер елдан соң очрашырга тагын да язсын.

Саубулыгыз, балалар! Киләсе очрашканга кадәр!

*А.б:* Менә бәйрәмебез дә ахрына якынлашты, сезне якынлашып килүче “Яңа ел” бәйрәмнәре белән котлыйм. Яңа елда сезгә исәнлек- саулык,сәламәтлек, гаилә бәхете телим. Саубулыгыз!